ટોલ્સ્ટોયનો આ પત્ર પ્રગટ થયા પછી દક્ષિણ આફ્રિકાથી પ્રતિભાવ આપતાં ગાંધીજીએ ટોલ્સ્ટોયને લખ્યું હતું : ‘લગભગ છેલ્લાં ત્રણ વર્ષથી દક્ષિણ આફ્રિકાના ટ્રાન્સવાલમાં શું ચાલી રહ્યું છે એના તરફ આપનું ધ્યાન ખેંચવાની રજા લઉં છું. આ બ્રિટિશ સંસ્થાનમાં લગભગ ૧૩૦૦૦ બ્રિટિશ ભારતીયો વસે છે. આ પ્રજા ઘણાં વર્ષોથી કેટલાંક કાનૂની બંધનો હેઠળ, કેટલાક હકોથી વંચિત રહીને અહીં મથામણભર્યું જીવન ગાળે છે. આ રાજ્યમાં રંગભેદના તીવ્ર પૂર્વગ્રહો પ્રવર્તે છે. વળી, એશિયાવાસીઓ તરફની નફરત અહીં ઘણી છે. એશિયાની પ્રજા ગોરી પ્રજાની ભારે ઈર્ષ્યાનો ભોગ બનતી રહી છે.’ આ પછી તો ગાંધીજીએ ટોલ્સ્ટોયને ઘણા પત્રો લખ્યા હતા. એમણે પોતે લખેલી ‘ઇન્ડિયન હોમલ’ પુસ્તિકા પણ ટોલ્સ્ટોયને મોકલી હતી. (જે યાસ્નાયા પોલ્યાનાની લાઈબ્રેરીમાં સાચવી રાખવામાં આવી છે.) ગાંધીજીએ પુરોવચન સાથે પેલો ભારતીય ઉપરનો પત્ર પણ પ્રગટ કર્યો હતો. ગાંધીજી ટોલ્સ્ટોયની વિચારસરણીથી ઘણા પ્રભાવિત હતા અને એમણે એમાંથી ઘણી પ્રેરણા લઈને પોતાની કાર્યપદ્ધતિ પ્રયોજી હતી એ સુવિદિત છે. ‘એક હિન્દુસ્તાનીને પત્ર’ એ આપણી સ્વતંત્રતા માટેની લડત માટે ઘણો પ્રેરક અને ઉપયોગી સિદ્ધ થયો હતો એ કહેવાની ભાગ્યે જરૂર હોય.